SL Uradni list Evropske unije C 29/1

MNENJE KOMISIJE

z dne 28. januarja 2011

v skladu s členom 7 Direktive 98/37/ES Evropskega parlamenta in Sveta glede ukrepa prepovedi, ki so ga sprejeli poljski organi v zvezi z električnim udarnim ročnim vrtalnikom znamke VERTO MD-2009-153

(Besedilo velja za EGP)

2011/C 29/01

1. Uradno obvestilo poljskih organov

Člen 2(1) Direktive 98/37/ES (1) o približevanju zakonov držav članic o strojih (ki je veljala do 29. decembra 2009) navaja, da države članice sprejmejo vse ustrezne ukrepe za zagotovitev, da se stroji, zajeti v Direktivi, lahko dajejo v promet in začnejo uporabljati samo, če ne ogrožajo zdravja in varnosti ljudi ter, kadar je to primerno, domačih živali ali premoženja, in če so pravilno nameščeni in vzdrževani ter se uporabljajo za predvideni namen.

Člen 7(1) Direktive določa, da država članica ob ugotovitvi, da stroji z oznako CE, ki se uporabljajo v skladu s predvidenim namenom, lahko ogrozijo varnost ljudi ter, kadar je to primerno, domačih živali ali premoženja, sprejme vse ustrezne ukrepe, da take stroje umakne s trga, prepove njihovo dajanje v promet, začetek uporabe ali uporabo ali omeji njihov prosti pretok. Država članica takoj obvesti Komisijo o vsakem takem ukrepu ter navede razlog za svojo odločitev.

Poljski organi so 26. februarja 2009 Evropsko komisijo obvestili o ukrepu prepovedi, sprejetem v zvezi z dajanjem v promet električnega ročnega prenosljivega udarnega vrtalnika znamke VERTO tipa 50G502. Stroj je proizvedlo podjetje Zhejiang Wuyi Gongli Electric Machine Co. Ltd, F. H. Shan Ind. Zone Donggan, 321201 Wuyi Zhejiang Prov., Kitajska, v promet pa ga je dalo podjetje Topex Sp. z.o.o. Sp. k., ul. Pograniczna 2/4, 02-285 Varšava, Poljska.

Dokumentacija, ki je bila predložena Evropski komisiji, je vključevala izjavo ES o skladnosti, ki jo je 22. oktobra 2007 izdalo podjetje Topex Sp. z.o.o.

V skladu s členom 7(2) Direktive se mora Komisija po posvetovanju z zadevnimi stranmi izreči, ali se ji zdi takšen ukrep upravičen ali ne. Če meni, da je ukrep upravičen, obvesti države članice, da lahko v skladu s svojimi obveznostmi iz člena 2(1) sprejmejo vse ustrezne ukrepe v zvezi z zadevnim strojem.

2. Razlogi, ki so jih navedli poljski organi

Ukrep, ki so ga sprejeli poljski organi, izhaja iz neskladnosti udarnega vrtalnika z naslednjimi bistvenimi zdravstvenimi in varnostnimi zahtevami iz Priloge I k Direktivi 98/37/ES s sklicevanjem na specifikacije usklajenih evropskih standardov EN 60745-1:2003 – Električna ročna orodja – Varnost – Del 1: Splošne zahteve in EN 60745-2-1:2003 – Električna ročna orodja – Varnost – Del 2–1: Posebne zahteve za vrtalnike in udarne vrtalnike, navedene v izjavi ES o skladnosti:

1.5.1 – Električno napajanje

Nezadostna električna moč večje izolacije: prebojni vžig je nastal med dostopnimi kovinskimi deli (vreteno) in deli pod napetostjo na napetostnem nivoju pod predpisanim pragom, kar povečuje tveganje za električni udar.

1.7.3 – Označevanje

Vrtalnik ni bil ustrezno označen: prišlo je do odstranitve napisne ploščice, kar bi lahko vodilo do pomanjkanja informacij, ključnih za varno uporabo stroja.

3. Mnenje Komisije

Komisija je 28. julija 2010 pisala podjetju Topex Sp. z.o.o., ki je podpisalo izjavo ES o skladnosti, in ga pozvala, da sporoči svoje pripombe glede ukrepa, ki so ga sprejeli poljski organi. Do danes ni prejela nobenega odgovora.

Komisija glede na razpoložljivo dokumentacijo meni, da so poljski organi dokazali, da stroj, za katerega velja ukrep prepovedi, ni v skladu z navedenimi bistvenimi zdravstvenimi in varnostnimi zahtevami. Te neskladnosti povzročajo resno tveganje za osebe, ki uporabljajo zadevni stroj.

Zato Komisija po izvedbi predpisanega postopka meni, da je ukrep, ki so ga sprejeli poljski organi, upravičen.

V Bruslju, 28. januarja 2011 Za Komisijo Antonio TAJANI Podpredsednik

(1) UL L 207, 23.7.1998, str. 1.